Det gik helt over gevind i Helsingør, da julemanden kom til byen

Var du til stede ved episoden og vil du fortælle om det? Skriv til 1224@eb.dk eller SMS 1224

Det er en årlig juletradition i Helsingør, at julemanden kommer forbi i hestevogn og kaster karameller fra sin sæk, men det gik ikke helt fredeligt for sig i søndags.

Flere børn blev rendt over ende af voksne, der ivrigt forsøgte at få fat i karamellerne. Det resulterede i, at børnene blev skubbet omkuld og blev bange, skriver Helsingør Dagblad.

- Min søn havde fingre på en karamel, som var smidt ud af kanen efter den kørte fra torvet. En gammel dame bøjede sig ned og stjal i bogstaveligste forstand karamellen ud af hans hånd. Jeg sagde meget højt og tydeligt henvendt til hende 'du stjæler da ikke slik fra børn'. Hun vendte sig bare om, fortæller en forælder til avisen.

Voksne kastede sig efter karameller

Også på Facebook i den offentlige gruppe 'Helsingør' debatterer flere borgere hændelsen, hvor mange rapporterer, at de har oplevet lignende ting.

En borger skriver for eksempel:

'Ikke for at lyde som en gammel sur kone. Men troede at Julemandens ankomst til Helsingør, var for børnenes skyld. Men nej, de voksne kaster sig i flyvefart efter karameller, til alt held var det mig, og ikke et barn der fik en voksen mands hånd med fuld fart lige i ansigtet,' lyder opslaget, der har fået 65 kommentarer.

'Må indrømme da jeg så voksne mænd foran rådhuset mere eller mindre kravle hen ad jorden og støvsuge karameller op kunne jeg ikke lade være med at grine. Min første tanke var egentlig bare tænk at folk kan synke så dybt,' skriver en anden som kommentar.

Datter blev væltet flere gange - forening beklager

En klage fra en forælder over arrangementet har fået Cityforeningen til at overveje, om julemandens karamelkastning fremover skal afskaffes.

- Vi beklager dybt, hvad der er sket i søndags. Det er bestemt ikke meningen, at julemandens ankomst og karamelkastning skal gå ud over børnene. Tværtimod er denne begivenhed primært for børn. Vi har modtaget en klage fra en forældre, hvis datter endda blev væltet flere gange og endte med at være meget ked af det. Det kan vi kun beklage, siger Cityforeningens formand til Helsingør Dagblad.

Ekstra Bladet har været i kontakt med formanden for Cityforeningen i Helsingør. Hun ønsker ikke at udtale sig yderligere om sagen.